ข้อกำหนดศาลแรงงาน ว่าด้วยการแต่งตั้งผู้แทนโจทก์ในการดำเนินคดี
ข้อกำหนดศาลแรงงาน
ข้อกำหนดศาลแรงงาน
ว่าด้วยการแต่งตั้งผู้แทนโจทก์ในการดำเนินคดี[๑]
 

อาศัยอำนาจตามความในมาตรา ๒๙ และมาตรา ๓๕
แห่งพระราชบัญญัติจัดตั้งศาลแรงงานและวิธีพิจารณาคดีแรงงาน พ.ศ. ๒๕๒๒
และโดยได้รับอนุมัติจากประธานศาลฎีกา อธิบดีผู้พิพากษาศาลแรงงานกลางออกข้อกำหนดว่าด้วยการแต่งตั้งผู้แทนโจทก์ในการดำเนินคดีในศาลแรงงานไว้
ดังต่อไปนี้

ข้อ ๑
ในกรณีที่โจทก์หลายคนประสงค์จะฟ้องคดีหรือกำลังดำเนินคดีอยู่ในศาลแรงงาน
เมื่อศาลเห็นสมควรหรือเห็นมีความจำเป็นเนื่องจากโจทก์คนใดคนหนึ่งหรือผู้ที่เกี่ยวข้องร้องขอ
ศาลอาจกำหนดให้โจทก์เหล่านั้นแต่งตั้งโจทก์ด้วยกันคนหนึ่งหรือหลายคนเป็นผู้แทนในการดำเนินคดีก็ได้
จำนวนผู้แทนโจทก์ในการดำเนินคดี
ให้ศาลกำหนดโดยฟังความเห็นของโจทก์เท่าที่มาศาลในวันนั้น
ในกรณีที่มีปัญหาเกี่ยวกับจำนวนผู้แทนโจทก์ในการดำเนินคดี
หรือในกรณีที่จำนวนผู้แทนตามความเห็นของโจทก์ที่มาศาลมากเกินสมควร
ให้ศาลพิจารณาชี้ขาดตามที่เห็นสมควร

ข้อ ๒
วิธีการแต่งตั้งผู้แทนโจทก์ในการดำเนินคดี
ให้ศาลจัดให้โจทก์ที่มาศาลในวันนั้นตกลงเลือกกันเองตามจำนวนที่ศาลกำหนดตามข้อ ๑
ก่อน แล้วเสนอชื่อเพื่อศาลทราบและบันทึกรายชื่อไว้
ในกรณีที่โจทก์ไม่อาจตกลงเลือกกันเองได้
ศาลอาจกำหนดให้โจทก์ที่มาศาลในวันนั้น เลือกโดยการลงคะแนนเสียงหรือโดยวิธีอื่นตามที่ศาลเห็นสมควรก็ได้
ให้โจทก์ที่ได้รับเลือกตามวรรคหนึ่งและวรรคสองตามจำนวนที่ศาลกำหนดตามข้อ
๑ เป็นผู้แทนโจทก์ในการดำเนินคดีต่อไป

ข้อ ๓
ในกรณีที่มีการยื่นคำฟ้องหรือมาแถลงข้อหาด้วยวาจาและมีบันทึกแสดงการแต่งตั้งมอบหมายให้โจทก์คนหนึ่งหรือหลายคนดำเนินคดีแทน
โดยมีรายชื่อและลายมือชื่อโจทก์ทั้งหมดแนบหรือแสดงต่อศาล หากศาลเชื่อว่าเป็นบันทึกแสดงการแต่งตั้งมอบหมายที่แท้จริงก็ให้ถือว่าผู้ที่ได้รับแต่งตั้งตามบันทึกดังกล่าวเป็นผู้แทนโจทก์ในการดำเนินคดี
บันทึกแสดงการแต่งตั้งมอบหมายตามวรรคหนึ่ง จะใช้แบบพิมพ์
รง. ๗ ท้ายข้อกำหนดนี้ก็ได้

ข้อ ๔
ในกรณีที่โจทก์ทั้งหมดหรือเกินกึ่งหนึ่งของโจทก์ทั้งหมดได้มอบอำนาจให้สมาคมนายจ้างหรือสหภาพแรงงานซึ่งโจทก์เหล่านั้นเป็นสมาชิก
หรือพนักงานเจ้าหน้าที่ตามที่ระบุไว้ในพระราชบัญญัติจัดตั้งศาลแรงงานและวิธีพิจารณาคดีแรงงาน
พ.ศ. ๒๕๒๒ มาตรา ๓๖ ดำเนินคดีแทนอยู่แล้ว ศาลจะไม่กำหนดให้แต่งตั้งผู้แทนโจทก์ในการดำเนินคดีอีก
และให้ถือว่าสมาคมนายจ้าง สหภาพแรงงาน หรือพนักงานเจ้าหน้าที่ดังกล่าวเป็นผู้แทนในการดำเนินคดีของโจทก์ทุกคนในคดีนั้นด้วย

ข้อ ๕
ผู้แทนโจทก์ในการดำเนินคดีมีอำนาจดำเนินการแทนโจทก์ทุกคน
ตั้งแต่เริ่มคดีหรือตั้งแต่ได้รับแต่งตั้ง แล้วแต่กรณี
และให้ถือว่าการกระทำของผู้แทนโจทก์ในการดำเนินคดีดังกล่าวผูกพันโจทก์ทุกคน

ข้อ ๖
ในกรณีที่ผู้แทนโจทก์ในการดำเนินคดีบางคนตายหรือถอนตัวโดยได้รับอนุญาตจากศาล
ศาลจะไม่จัดให้มีการแต่งตั้งผู้แทนโจทก์ในการดำเนินคดีแทนผู้นั้นก็ได้

ข้อ ๗
เมื่อได้กำหนดจำนวนและแต่งตั้งผู้แทนโจทก์ในการดำเนินคดีแล้ว
แม้ต่อมาจำนวนโจทก์จะเพิ่มขึ้นหรือลดลง
ก็ไม่เป็นเหตุให้ผู้ใดร้องขอให้กำหนดจำนวนและแต่งตั้งผู้แทนโจทก์ในการดำเนินคดีอีก
เว้นแต่จะมีพฤติการณ์พิเศษ และให้อยู่ในดุลพินิจของศาลที่จะพิจารณาเป็นราย ๆ ไป

ข้อ ๘
ให้ใช้ข้อกำหนดนี้ตั้งแต่วันที่ ๑ มีนาคม ๒๕๒๓ เป็นต้นไป


ให้ไว้ ณ วันที่ ๒๗ กุมภาพันธ์ ๒๕๒๓
จำรัส เขมะจารุ
อธิบดีผู้พิพากษาศาลแรงงานกลาง

















[เอกสารแนบท้าย]
๑. บันทึกการแต่งตั้งผู้แทนโจทก์ (รง. ๗)

(ดูข้อมูลจากภาพกฎหมาย)



























ภิรมย์พร/ผู้จัดทำ
๒๘ ตุลาคม ๒๕๕๔

กวินทราดา/ผู้ตรวจ
๒๘ ธันวาคม ๒๕๕๓


[๑] ราชกิจจานุเบกษา
เล่ม ๙๗/ตอนที่ ๕๒/ฉบับพิเศษ หน้า ๒๘/๓ เมษายน ๒๕๒๓